Byna 9 000 vuurwapens kry voete uit polisiestoreFoto ter illustrasie. (Argieffoto) Byna 9 000 vuurwapens het die afgelope 11 jaar uit die Suid-Afrikaanse Polisiediens (SAPD) se store landwyd verdwyn. Boonop is slegs vyf persone suksesvol hiervoor vervolg en skuldig bevind. Bheki Cele, minister van polisie, het in ŉ geskrewe antwoord op ŉ parlementêre vraag van die DA gesê dat 889 van die verlore of gesteelde wapens private vuurwapens was, terwyl die oorgrote meerderheid (8 043) die polisie se eie vuurwapens was. Hoewel daarin geslaag is om 5 385 van die polisie se eie vuurwapens terug te vind, het die minister nie onthul hoeveel, of enige, van die private vuurwapens teruggevind is nie. “Desnieteenstaande beteken dit dat 33% van die polisie se eie vuurwapens definitief steeds in misdadigers se hande is,” sê George Michalakis, die DA se woordvoerder vir veiligheid en justisie in die Nasionale Raad van Provinsies (NRP). Luidens die statistieke is meer van die polisie se vuurwapens (712) in die 2021/’22-boekjaar gesteel of het vermis geraak, as in die voorafgaande vier jaar. Boonop is slegs 215 hiervan teruggevind. Dit is die minste vuurwapens wat in ŉ enkele jaar teruggevind is sedert die vuurwapenregistrasiestelsel in 2011 in werking gestel is. Michalakis meen die kommerwekkendste deel van die statistieke is egter dat verdagtes in slegs 35 diefstalsake sedert 2011 vervolg is, waarvan vyf skuldig bevind is. In amper die helfte van dié sake (46%), was ŉ lid van die polisie betrokke by die diefstal. “Dit is duidelik dat die SAPD misluk in sy konstitusionele mandaat om Suid-Afrikaners te beskerm,” sê hy. “In ŉ poging om aan hierdie beduidende krisis aandag te gee doen die DA ŉ beroep op pres. Cyril Ramaphosa om die land en sy burgers eerste te stel, deur van Cele ontslae te raak. Dan moet Ramaphosa ŉ strategiese oorsig van die SAPD doen, waarin praktiese stappe aangedui word om soortgelyke misdade in die toekoms te vermy.” Die DA voer aan dat die regstelsel egter steeds die grootste afskrikmiddel vir misdadigers is en dat alle pogings aangewend moet word om die stelsel te versterk sodat kriminele elemente tot verantwoording geroep kan word.